Meta persuna tisma' bl-industrija tal-mediċina, ta' sikwit taħseb f'magni li jipproduċu l-mediċini u bosta persuni libsin l-abjad, iżda ftit jaħsbu fil-proċessi li jsiru ta' kuljum sabiex il-ħtieġa tal-pazjent tiġi milqugħa. Min jiżviluppa dawn il-proċessi? Min jistudjahom? Naturalment, kull kumpanija għandha t-tim tagħha li jkun magħmul minn bosta professjonijiet, iżda llum il-ġurnata qiegħda tikber il-ħtieġa ta' professjonisti li huma speċjalizzati fit-teknoloġija farmaċewtika li huma kapaċi jevalwaw dawn il-proċessi sabiex jiġu żviluppati u mtejba. Dawn il-professjonisti huma magħrufin bħala Teknoloġisti tal-Farmaċewtika (Pharmaceutical Technologists) u dawn huma l-gradwati tal-Baċellerat fix-Xjenza bl-unuri fit-Teknoloġija tal-Farmaċewtika (B.Sc. (Hons.) in Pharmaceutical Technology). Kors innovattiv ta' tliet snin Dan il-kors ta' tliet snin hu offrut mid-Dipartiment tal-Farmaċija fil-Fakultà tal-Mediċina u Kirurġija, fl-Università ta' Malta. Fih, l-istudenti jiġu mgħallma fuq dak kollu li għandu x'jaqsam mal-mediċini, fejn tidħol riċerka, produzzjoni u analiżi, fost oħrajn. Il-kors infetaħ fl-2011 minħabba l-ħtiġijiet tal-industrija farmaċewtika li, għalkemm kienu qegħdin jiġu moqdija minn diversi professjonijiet, l-ebda minnhom ma kienet speċifikament iffukata fuq din l-industrija. Għalhekk, il-bżonn ta' professjonisti b'ħiliet u għarfien fil-proċessi u t-teknoloġija li tintuża f'dan il-qasam ġie indirizzat. Fuq xiex inhu dan il-kors? L-industrija avviċinat id-Dipartiment tal-Farmaċija fl-Università ta' Malta u ġie żviluppat dan il-kors. Il-kors jindirizza l-ħtieġa tal-industrija billi jipprepara l-istudenti sabiex ikunu kapaċi jifhmu, jevalwaw u jindirizzaw kull proċess li jsir f'dan il-qasam, speċjalment mill-aspett li, iktar ma jmur, il-mediċini qed isiru iżjed kumplessi u jeħtieġu attenzjoni mill-qasam ta' sigurtà għall-pazjent. B'dan il-għan, l-istudenti jiġu mgħallma bosta suġġetti bħall-kimika u l-analiżi farmaċewtika, fejn jiġu diskussi l-prinċipji kimiċi tal-ingredjenti li jintużaw fil-mediċini, il-mikrobijoloġija, fejn l-istudenti jitgħallmu fuq it-tipi ta' organiżmi mikroskopiċi u kif wieħed jista' jkabbarhom fil-laboratorju. Ix-xjenza tal-qasam regolatorju tiġi indirizzata wkoll sabiex il-gradwati jkunu familjari mal-proċess meħtieġ sabiex mediċina tiġi żviluppata, manifatturata u mwassla għand il-pazjenti skont kif jitolbu l-liġijiet Maltin u Ewropej. Fost is-suġġetti li jiġu mgħallma, wieħed isib ukoll l-assigurazzjoni u l-kontroll tal-kwalità. Dan sabiex jiġi aċċertat li l-prodott li qiegħed jiġi manifatturat huwa skont l-ispeċifikazzjonijiet meħtieġa biex il-pazjent ikun issalvagwardjat. Xogħol mil-lum għal għada Dawn il-gradwati huma versatili u kapaċi jaħdmu f'kull qasam ta' din l-industrija, kif ukoll fis-settur pubbliku tas-saħħa bħall-Awtorità tal-Mediċini, Pharmacy of Your Choice, jew fil-prokura tal-mediċini. Fil-qasam tal-industrija tal-farmaċija f'Malta qed isiru żviluppi b'pass ta' ġgant u għalhekk hawn ħafna opportunitajiet ta' xogħol għall-gradwati fil-Pharmaceutical Technology. Diversi azjendi u kumpaniji sikwit javviċinaw id-Dipartiment tal-Farmaċija u jitolbu ammont kbir ta' dawn il-gradwati. Tant hu hekk li l-istudenti tal-aħħar sena tal-kors jibdew l-impjieg tagħhom mill-għada li jispiċċaw il-kors. Id-Dipartiment tal-Farmaċija jikkomunika ma' dawn il-kumpaniji b'mod regolari u ta' spiss jingħad li dawn il-gradwati huma ppreparati sew għax-xogħol, grazzi għall-prattiki li jsiru matul it-tliet snin kif ukoll il-placements. Dawn il-placements isiru f'kull sena tal-kors u, għal tmien ġimgħat sħaħ, l-istudenti jintbagħtu jagħmlu prattika ma' kumpaniji biex jiltaqgħu ma' professjonisti oħra u jesperjenzaw il-ħajja tax-xogħol qabel ma jiggradwaw. Ta' kull sena iżjed u iżjed studenti jiġu mitluba biex jibqgħu jaħdmu mal-kumpanija fejn attwaw il-placement tagħhom u ħafna gradwati jkomplu jaħdmu magħhom matul is-sajf bejn sena skolastika u oħra. Eramus+, Masters u PhD Fl-aħħar sena tal-kors l-istudenti għandhom l-opportunità li jmorru jistudjaw f'pajjiż Ewropew, grazzi għall-programm Erasmus+. Dawn l-istudenti jkollhom ċans jesperjenzaw stil ta' ħajja differenti minn dik lokali, jiltaqgħu ma' kultura u mentalitajiet diversi, kif ukoll ikomplu jistudjaw f'università oħra. Wara li jispiċċaw il-kors, il-gradwati għandhom ukoll iċ-ċans li jkomplu jistudjaw, bħal pereżempju Master of Science in Pharmacy jew programmi ta' Masters oħra biex jibqgħu javvanzaw il-ħiliet u l-karriera tagħhom. Wara l-Masters hemm il-possibbiltà li wieħed ikompli jistudja għal-livell ta' Dottorat (PhD). Id-domanda għal dawn it-teknoloġisti tal-farmaċewtika hi kbira u b'hekk id-Dipartiment tal-Farmaċija jħeġġeġ lill-istudenti li lestew l-eżamijiet tal-Livell Avanzat tal-kimika biex japplikaw għal dan il-kors li jwiegħed futur u suċċess fl-industrija tal-mediċina. Għal iżjed informazzjoni ċempel 2340 2899 jew ibgħat email lil [email protected]